Man tydens kleinhoewe-aanval in gesig geskietArgieffoto Kapt. Appel Ernst, woordvoerder van die polisie, het gesê die egpaar wat in die omgewing van die Bootha-kleinhoewes woon, het in die nag wakker geskrik van hul honde wat blaf. Hulle het gaan ondersoek instel, maar niks buitengewoons gesien nie en dus verder gaan slaap. Omstreeks 04:10 is hulle deur vier onbekende mans in hul huis oorval. “Een van die verdagtes het die 63-jarige man in die gesig geskiet en toe sy 62-jarige vrou na die kluis gedwing,” het Ernst gesê. “ŉ Naderende veiligheidsvoertuig het die verdagtes moontlik ontsenu en hulle het met ŉ vuurwapen uit die kluis op die vlug geslaan.” Die man is na ŉ plaaslike hospitaal gehaas. Volgens Ernst is daar later vasgestel dat die verdagtes toegang tot die kleinhoewe gekry het deur die honde te vergiftig. Hulle het daarna ŉ venster en diefwering oopgebreek om in die huis in te kom. “Die Wesrand Trio-taakspan onder leiding van lt.kol. Gert Kruger sal geen steen onaangeroer laat om die aanvallers vas te trek nie,” het Ernst gesê. Enigiemand met meer inligting word versoek om die taakspan by 079 496 6288 te bel.